Olav Wigdahl

Olav Wigdahl (1880–1962) var en lærer, klokker, organist, bankkasserer og lokalpolitiker (Venstre) fra grenda Nes i daværende Nes kommune (nå i Ørland) i Trøndelag.  Han var ordfører i Nes kommune 1917–1934, og med det den lengstsittende ordføreren i kommunens historie.

Han var født i Vikna, tok eksamen ved Elverum lærerskole i 1904 og arbeidet i Roan og Kolvereid før han i 1913 fikk jobb i Nes. Han ble valgt inn i herredsstyret ved kommunestyrevalget 1916, og var ordfører i kommunen fra 1917. Han var samtidig organist fra 1914, og kasserer i Nes sogns spare- og laaneindretning. Etter ordførertiden var han skolestyreformann.

Han giftet seg med Ulrikke Strand fra Roan i 1911. De fikk fire barn, og kjøpte gården Nes i 1931.
Gjennom søstera Anna var han svoger med kirkeminister og skoledirektør Olav Steinnes.

Han ble tildelt Kongens fortjenstmedalje i 1954.

Referanser 

Ordførere i Nes i Trøndelag
Venstre-ordførere i Sør-Trøndelag
Kongens fortjenstmedalje i sølv